RO
C 418/38
Jurnalul Oficial al Uniunii Europene
31.10.2022
Acțiune introdusă la 19 august 2022 – Spania/Comisia (Cauza T-508/22) (2022/C 418/52) Limba de procedură: spaniola Părțile Reclamant: Regatul Spaniei (reprezentant: I. Herranz Elizalde, agent) Pârâtă: Comisia Europeană
Concluziile Reclamantul solicită Tribunalului: i.
anularea Deciziei de punere în aplicare (UE) 2022/908 a Comisiei din 8 iunie 2022 de excludere de la finanțarea de către Uniunea Europeană a anumitor cheltuieli efectuate de statele membre în cadrul Fondului european de garantare agricolă (FEGA) și al Fondului european agricol pentru dezvoltare rurală (FEADR) (1), în măsura în care se referă la Regatul Spaniei; ii. cu titlu subsidiar, în primul rând, anularea în parte a deciziei atacate, prin reducerea riscului estimat pentru exercițiile financiare 2016 și 2017 la 3 241 314,99 euro; iii.
cu titlu subsidiar, în cadrul celui de al doilea motiv, anularea în parte a deciziei atacate, prin reducerea corecției forfetare pentru exercițiile financiare 2016 și 2017, de la 5 % la 2 %; iv.
obligarea instituției pârâte la plata cheltuielilor de judecată.
Motivele și principalele argumente În susținerea acțiunii, reclamantul invocă două motive. 1.
Primul motiv, întemeiat pe aplicarea eronată a unei corecții forfetare. — În această privință, Regatul Spaniei arată că decizia atacată încalcă principiul proporționalității în corecțiile financiare – prin faptul că a aplicat în mod eronat o corecție forfetară, cu încălcarea articolului 52 alineatul (2) din Regulamentul 1306/2013 (2) – și dreptul la bună administrare – prin faptul că Comisia nu a examinat cu diligența necesară evaluările riscurilor prezentate de autoritățile spaniole.
Acest prim motiv se împarte, la rândul său, în următoarele aspecte, din care rezultă, privite atât în mod izolat, cât și în ansamblul lor, lipsa proporționalității corecției financiare aplicate. — III.1.
Eroare de apreciere, prin faptul că Comisia a concluzionat în sensul existenței unei îndoieli serioase și rezonabile cu privire la întinderea controalelor privind cerințele legale în materie de gestionare 1 (denumite în continuare „CLMG 1”). — Comisia a săvârșit o eroare pentru următoarele motive: i) nu a ținut seama de faptul că inspectorii au verificat, în cursul controalelor la fața locului, cerința măsurării instalațiilor pentru stocarea dejecțiilor lichide și revizuirea registrului de exploatare; ii) în cadrul auditului, nu au fost efectuate nicio măsurătoare și niciun control la fața locului din care să rezulte neregularități din partea beneficiarilor sau erori pe care inspectorii să le fi putut face cu ocazia controalelor realizate; iii) a considerat a fi o deficiență a întinderii și a calității controalelor CLMG 1 ceea ce, eventual, ar fi putut fi calificat doar drept deficiență în cadrul controlului de fond „Comunicarea rezultatelor” care a fost deja examinat în mod specific de Comisie în raportul de sinteză. — III.2.
Eroare de apreciere, în măsura în care Comisia a considerat că există o îndoială serioasă și rezonabilă cu privire la întinderea controalelor privind cerințele legale în materie de gestionare 3 (CLMG 3).